Humenné
Humenné (saksa Homenau, russiini Гуменне, ungari Homonna) on linn Slovakkias Prešovi maakonnas, Humenné ringkonna keskus. Asub Laboreci jõe ääres. Asulat on kirjalikes allikates mainitud 1317. aastal nime all Homonna. 1871. aastal ehitati linna läbiv raudtee. Esimese maailmasõja ajal oli linn 1914–1915 lühikest aega Vene vägede poolt okupeeritud. 2011. aastal olid linna 35 053 elanikust 27 593 slovakid, 2263 russiinid, 818 mustlased, 406 ukrainlased, 173 tšehhid ja 61 ungarlased. Linnas on kolm roomakatoliku kirikut, kolm kreekakatoliku kirikut, kalvinistlik kirik ja vene õigeusu kirik.